Buxorodagi gaz portlashidan jabrlanganlarning 6 nafariga uyga javob berildi. Bir kishining ahvoli og‘irligicha qolmoqda

Sog‘liqni saqlash vazirligi 4 fevral kuni Buxoro shahridagi 9 qavatli uyda ro‘y bergan gaz portlashi jabrlanuvchilarining ahvoli haqida ma'lumot berdi.
Voqeadan 22 soat o‘tib berilgan axborotga ko‘ra, 12 nafar jabrlanuvchidan 6 nafariga uyga javob berilgan. Bir kishining holati nisbatan og‘irligicha qolmoqda.
«Favqulodda holat yuzaga kelganda ko‘p qavatli uyda bo‘lgan 3 nafar, portlash jarayonida yo‘ldan transport vositalarida yo‘lovchi sifatida ketayotgan 9 nafar fuqaro turli darajadagi tan jarohatlari olishgan. Ular zudlik bilan Respublika shoshilinch tibbiy yordam ilmiy markazi Buxoro filialiga olib kelingan.
Portlashdan jabrlangan 12 nafar bemordan 5 nafari filialning neyroreanimatsiya bo‘limiga «miyaning yopiq shikastlanishi va miya chayqalishi» tashxisi bilan yotqizildi. Ahvoli o‘rta og‘irlikda.
2 nafar bemor umumiy reanimatsiya bo‘limiga joylashtirilgan. Ularning bir nafarining yuz va qo‘llarida 35 foiz kuyish aniqlangan, ahvoli nisbatan og‘irroq. Ikkinchi bemorda ko‘krak qafasining yopiq shikastlanishi kuzatilgan, uning ahvoli qoniqarli.
Qolgan besh nafar bemorga ambulator yordam ko‘rsatildi. Ularda situatsion nevroz (qattiq qo‘rqish) tashxisi qo‘yilgan bo‘lib, zarur muolajalar amalga oshirilgach, uylariga javob berilgan.
Bugun neyroreanimatsiya bo‘limidagi bemorlardan biriga ahvoli yaxshilangani uchun javob berilgan», – deyiladi SSV axborotida.
Buxoro viloyati hokimligi ma'lumotiga ko‘ra, ahvoli og‘ir bemor – kogonlik 39 yoshli erkak.